Efter 16 måneders pause er der igen danske soldater i Helmandprovinsen i Afghanistan, hvor 38 danske soldater blev dræbt, mens flere hundrede blev alvorligt såret og formentlig over tusind fik ar på sjælen efter kampene med Taleban og med kriminelle og lokale opiumsbaroner.

De første danske instruktører er ankommet til området ved den tidligere Nato-base Camp Bastion sammen med en mindre sikringsstyrke, der skal beskytte trænerne. Danskerne er en del af en Nato-forstærkning på over 500 mand, der skal komme den hårdt trængte afghanske hær og politiet til undsætning.

Oberst Jens Lønborg fra forsvarets Indsættelsesdivision understreger, at de færre end 10 udsendte danskere ikke skal indsættes i kamphandling eller bevæge sig uden for deres lejr.